Publication: Magyar Közlöny
Issue: MK-2001-111 (Year: 2001, Number: 111)
Era: 1990-2004
Section: a 36/2001. (X. 11.) OM rendelethez
Paragraph Index: 976

1. A képzési cél Egyetemi vagy főiskolai szintű hittudományi, hitéleti szakképzettséggel rendelkezők felkészítése a lelkigondozói feladatokra, e tevékenységhez szükséges pedagógiai, szociális, társadalomtudományi, mentálhigiénés, pszichológiai és klinikai ismeretek elsajátítása, illetve a kapcsolatteremtéshez szükséges képességek kialakítása, amelyek birtokában a képzésben résztvevők képessé válnak a segítségre szoruló emberek, csoportok problémáinak felismerésére, megértésére és lelki fejlődésük, döntéseik támogatására, erőforrásaik mozgósítására, a hitéleti végzettségükhöz kapcsolódóan, illetve a választott szakági specializációban, vagyis a szociális és családsegítő, a sport és ifjúsági, valamint a kórházi területen végzendő közösségi vagy egyéni mentálhigiénés szolgáltatások nyújtására. A képzésben a hallgatók elsajátítják a problémafeltáró és -megoldó tevékenységhez, a csoportmunkához, együttműködéshez, személyiségük fejlesztéséhez, illetve a szakmai életpályára kiterjedő önképzéshez, továbbképzéshez szükséges készségeket. A képzés a kötelezően választandó szakágnak megfelelő területen — az itt működő szakemberekkel való együttműködésre is felkészítést nyújtva — az ezt igénylők lelkigondozásával hozzájárul a családsegítő központok, idősotthonok, börtönök, hajléktalan szállók, szenvedélybetegeket és fogyatékosokat gondozó intézmények, továbbá a sportklubok és sportegyesületek, válogatott csapatok és egyének, illetve a kórházak, egészségügyi intézmények munkájának hatékonyabbá tételéhez.

Source: https://magyarkozlony.hu/hivatalos-lapok/977dfefcf7af72712810a3f4d55a45f1a7596dbe/dokumentumok/682ec075f0c0f93c33d24fe2b8c7666c9d29b4d2/letoltes